Dagen etter

Dagen etter (originaltittel: The Day After) er en amerikansk drama- og katastrofefilm fra 1983 regissert av Nicholas Meyer og produsert av TV-kanalen ABC. Filmen handler om en meget spent situasjon mellom USA og Sovjet under den kalde krigen. Etterhvert bryter det ut en fullskala atomkrig. En amerikansk småby ligger like ved en rakettsilo og blir derav hardt rammet. I dette området skildres tiden forut, underveis og like etter angrepet. I tiden etter blir det store spørsmålet hvordan de gjenlevende skal kunne fortsette livet. Hovedroller spilles av Jason Robards, JoBeth Williams, Steve Guttenberg, John Cullum, og John Lithgow. Manus var ved Edward Hume og filmen ble produsert av Robert Papazian.

Dagen etter ble vist på TV i USA, men ble vist på kino i mange andre land.

Handling 
Dagen etter er en rystende beretning om hva som skjer i Lawrence og Kansas City før, under og etter et større atomangrep på USA.

Handlingen er lagt til midten av 1980-tallet. Lederskapet i Sovjet har gitt sine tropper ordre om å rykke over grensen til Vest-Berlin for å invadere Vest-Tyskland. Samtidig med disse dramatiske begivenhetene forbereder en familie i Lawrence seg på sin eldste datters bryllup, og dr. Oakes (Robards) er opptatt med sine oppgaver som sjefskirurg ved byens sykehus. Disse folka fortsetter med sine daglige aktiviteter, men dras samtidig nærmere og nærmere muligheten for atomkrig da russerne utfører et atomangrep på en vesttysk by og et amerikansk krigsskip i Den persiske gulf. Den internasjonale situasjonen eskaleres ytterligere da amerikanerne slår tilbake mot et sovjetisk skip og Sovjet igjen slår tilbake ved å angripe NATOs hovedkvarter med atomvåpen. Folk i USA begynner så smått å oppfatte hvordan ting vil utvikle seg og begynner å barrikadere seg i sine kjellere. Mange blir imidlertid tatt på senga da atomraketter skytes ut fra rakettsiloer i Kansas med mål i Sovjetunionen – vel vitende om at motangrepet kommer om en time. Motangrepet som kommer er ødeleggende. Et samfunn totalt ødelagt og forpestet av radioaktivitet er hva de overlevende må forholde seg til når de kryper frem fra sine ruiner og kjellere. Filmen viser hvordan noen forsøker å leve videre, samt situasjonen på et sykehus uten strøm og andre nødvendige forsyninger.

Om filmen

Reaksjoner 
Hundrevis av krisesentere, psykologer, lærere og hjelpegrupper sto klar til å behandle krigsangst, redsel og apatisk atomfrykt i forbindelse med visningen av filmen på amerikansk TV. Psykologer og skolemyndigheter over hele USA gikk i dagene før visningen ut med kraftige advarsler mot at barn skulle se filmen.

Janet Michaud i den amerikanske kampanjen mot atomvåpen, en del av den såkalte «frys-bevegelsen», hevdet at TV-selskapet ABCs atomkrigsfilm var en «reklameinnats til 50 millioner kroner for vår sak». Moral Majoritys erkekonservative leder, pastor Jerry Falwell fordømte filmen som «politisk propaganda for nedrustning». Han truet samtidig med å saksøke ABC for eventuelle emosjonelle skader seerne får av å se filmen.

Anmelderne og publikum 
VGs anmelder gav den terningkast seks.

Priser 
Filmen ble nominert til tolv Emmy-priser i 1984 og vant to. I 1985 mottok filmen den tyske Goldene Leinwand for tre millioner kinobesøkende. Edward Hume mottok Writers Guild of America Award for beste originale drama antologi i 1985.

I rollene

Familien Oakes 
 Jason Robards … Dr. Russell Oakes
 Georgann Johnson … Helen Oakes
 Kyle Aletter … Marilyn Oakes

Familien Dahlberg 
 John Cullum … Jim Dahlberg
 Bibi Besch … Eve Dahlberg
 Lori Lethin … Denise Dahlberg
 Doug Scott … Danny Dahlberg
 Ellen Anthony … Joleen Dahlberg

Sykehusstaben 
 JoBeth Williams … Nurse Nancy Bauer
 Calvin Jung … Dr. Sam Hachiya
 Lin McCarthy … Dr. Austin
 Rosanna Huffman … Dr. Wallenberg
 George Petrie … Dr. Landowska
 Jonathan Estrin … Julian French

Andre 
 Steve Guttenberg … Stephen Klein
 John Lithgow … Joe Huxley
 Amy Madigan … Alison Ransom
 William Allen Young … Airman Billy McCoy
 Jeff East … Bruce Gallatin
 Dennis Lipscomb … Reverend Walker
 Clayton Day … Dennis Hendry
 Antonie Becker … Ellen Hendry
 Stephen Furst … Aldo
 Arliss Howard … Tom Cooper
 Stan Wilson … Vinnie Conrad
 Harry Bugin … Man at phone

Filmer med samme tema 
 On the Beach – Amerikansk film fra 1959, regissert av Stanley Kramer
 Dr. Strangelove – Britisk-amerikansk film fra 1964, regissert av Stanley Kubrick
 The War Game – Britisk TV-film fra 1965, regissert av Peter Watkins
 Testamentet (Testament) – Amerikansk film fra 1983, regissert av Lynne Littman
 Threads – Britisk TV-film fra 1984, regissert av Mick Jackson
 Når bomben faller (When the Wind Blows) – Britisk animasjonsfilm fra 1986, regissert av Jimmy Murakami
 By Dawn's Early Light – Amerikansk film fra 1990, regissert av Jack Sholder
 Письма мёртвого человека (Pisma myortvogo cheloveka – «Brev fra en død mann») – Russisk science fiction-film fra 2009, regissert av Konstantin Lopusjanskij

Se også 
 Atombombene over Hiroshima og Nagasaki
 Radioaktivt nedfall
 Atomvinter

Referanser

Eksterne lenker 
 
 «Facing nuclear reality, 35 years after The Day After» – Artikkel om The Day After av Dawn Stover hos Bulletin of the Atomic Scientists

Dramafilmer fra USA
Katastrofefilmer fra USA
Filmer fra 1983
TV-filmer fra 1980-årene
Masseødeleggelsesvåpen
Filmer om den kalde krigen
Postapokalyptiske filmer
Engelskspråklige filmer
TV-filmer fra USA
TV-produksjoner på ABC
Filmer om atomvåpen
Filmer lagt til USA